คปภ.สั่งระดมกึ๋นรับมือเปิดค้าเสรี
คปภ.จับมือโออีซีดี ให้ความรู้ธุรกิจประกันภัย เตรียมรับมือการเปิดเสรีปี 2558
27 ม.ค. 2555

คปภ.จับมือโออีซีดี ให้ความรู้ธุรกิจประกันภัย เตรียมรับมือการเปิดเสรีปี 2558 
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ร่วมกับองค์การเพื่อความร่วมมือทางเศรษฐกิจและการพัฒนา (OECD) จัดสัมมนาเรื่องสถิติการประกันภัย เพื่อยกระดับความโปร่งใสและพัฒนาการตรวจสอบธุรกิจประกันภัยครั้งที่ 2
“ปัจจุบันระบบการประกันภัยในหลายๆ ประเทศในภูมิภาคเอเชียยังอยู่ในระหว่างการปรับตัวสู่มาตรฐานสากล เพื่อให้มีความพร้อมเปิดรับความท้าท้ายของการเปิดเสรีประชาคมอาเซียนที่จะมาถึงในปี 2015 หรือ 2558” นายประเวช กล่าว
นอกจากนี้ ยังเป็นการพัฒนาระบบประกันภัยเป็นไปได้อย่างมีประสิทธิภาพ การพัฒนาข้อมูลสถิติด้านประกันภัย และการพัฒนาการตรวจสอบธุรกิจประกันภัย โดยใช้ตัวชี้วัดด้านข้อมูลสถิติเพื่อยกระดับการกำกับดูแลธุรกิจประกันภัยให้เทียบเท่ามาตรฐานสากล รวมถึงความร่วมมือและการแลกเปลี่ยนข้อมูลระหว่างหน่วยงานกำกับ จึงถือเป็นปัจจัยสำคัญที่ช่วยขับเคลื่อนธุรกิจประกันภัยสู่ความเป็นสากล
ทั้งนี้ ยังมีการแลกเปลี่ยนความรู้และประสบการณ์ด้านประกันภัย เช่น การพัฒนาธุรกิจประกันภัยโดยรวม แนวโน้มธุรกิจประกันภัยในเอเชีย การแลกเปลี่ยนประสบการณ์การตรวจ สอบธุรกิจประกันภัยแนวใหม่ การประเมินความเสี่ยงอย่างเป็นระบบ
รวมถึงความท้าทายด้านการจัดเก็บข้อมูลสถิติประกันภัย การเปรียบเทียบข้อมูลสถิติด้านการประกันภัยในภูมิภาคเอเชีย และการทดสอบภาวะวิกฤต
นายอำนาจ วงศ์พินิจวโรดม ผู้ช่วยเลขาธิการสายพัฒนาและวิเคราะห์ระบบการตรวจสอบ คปภ. กล่าวว่า หากบริษัทประกันภัยไทยต้องการออกไปทำธุรกิจประกันภัยในต่างประเทศ ควรจะเริ่มจากการไปตั้งสำนักงานหรือสาขาก่อน เพื่อศึกษาและรวบรวมข้อมูล เมื่อถึงเวลาเปิดเสรีอาเซียนจะได้พร้อมที่จะออกไปแข่งขันกับต่างประเทศ โดยมองว่าบริษัทประกันภัยขนาดใหญ่และมีระบบปฏิบัติการที่พร้อม เท่านั้นที่จะมีศักยภาพในการออกไปแข่งขันกับต่างประเทศ ซึ่งในประเทศไทยมีไม่มากนัก
การสัมมนาครั้งนี้มีผู้แทนจากแต่ละประเทศ และจากหน่วยงานกำกับ มาให้ความรู้ว่าแต่ละประเทศมีการพัฒนาไปถึงไหนแล้ว เพื่อให้ข้อมูลซึ่งกันและกัน จะได้รับรู้ว่าหากต้องออกไปลงทุนในประเทศนั้นๆ กฏเกณฑ์ และ ปัจจัยที่มีผลกระทบต่อการทำธุรกิจมีอะไรบ้าง เป็นการเตรียมความพร้อมสำหรับการเปิดเสรีอาเซียน
"ทาง OECD เป็นคนรวบรวมข้อมูล ซึ่งเขาจะส่งแบบสอบถามไปให้แต่ละประเทศตอบกลับไปรวบรวม เพื่อให้ประเทศสมาชิกได้เข้าไปดูข้อมูล ซึ่งบ้านเราแม้จะยังไม่เปิดเสรีอย่างเป็นทางการ แต่ในอีกด้านหนึ่งต่างชาติได้เข้ามาลงทุนทำธุรกิจประกันภัยในไทยมานานแล้ว เหลือแต่บริษัทประกันภัยไทยที่ยังไม่มีรายใดออกไป"นายอำนาจ กล่าว
นายอำนาจ กล่าวว่า สำหรับ การสัมมนาครั้งนี้ มีผู้เข้าร่วมสัมมนากว่า 80 คน ประกอบด้วยผู้แทนจากหน่วยงานกำกับดูแลธุรกิจประกันภัย ผู้แทนจากภาคธุรกิจประกันภัย ผู้แทนจากสถาบันการศึกษาของประเทศต่างๆ รวมถึงจากประเทศไทย เช่น ธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ สมาคมประกันชีวิตไทย สมาคมประกันวินาศภัย และสถาบันการศึกษา